钦定古今图书集成/明伦汇编/氏族典/第430卷 > 赵挺之
## 钦定古今图书集成/明伦汇编/氏族典/第430卷 > 赵挺之

按《宋史赵挺之传》：“挺之，字正夫，密州诸城人。进士上
第，熙宁建学，选教授登、棣二州，通判德州。哲宗即位，
召试馆职，为秘阁校理，迁监察御史。坐不论蔡确，通
判徐州，俄知楚州，入为国子司业，历太常少卿，除中
书舍人、给事中。徽宗立，拜御史中丞。曾布谕使建议
绍述，于是挺之排击元祐诸人不遗力。由吏部尚书”
拜右丞，进中书门下侍郎。时蔡京独相，帝谋置右辅，
京力荐挺之，遂拜尚书右仆射。既相，与京争权，屡陈
其奸恶，且请去位。京罢，加挺之特进。已而京复相，挺
之仍以大学士使佑神观。未几卒，谥曰“清宪。”

===赵俊===按《宋史孙逢传》：“赵俊，字德进，南京宋城人。绍圣四年
进士，官至朝奉郎。隐居杜门，虽乡里不妄交。建炎末，
士大夫皆避地，俊独不肯，曰：‘但固吾所守尔，死生命
也’。刘豫以俊为虞部员外郎，辞疾不受，以告畀其家，
卒却之。如是再三，豫亦不复彊。凡家书文字，一不用
豫僭号，但书甲子。后三年卒。”